Kauppalehden vastaava päätoimittaja kertoo, että Lehto oli arvostettu kollega.

Tero Lehto työskenteli Kauppalehdessä 1. maaliskuuta alkaen. Saana Säilynoja

Kauppalehden toimittaja Tero Lehto on kuollut äkillisesti tänään keskiviikkona 41-vuotiaana.

Lehto työskenteli Alma Median Alma Talentiin kuuluvan Kauppalehden taloustoimittajana. Hän aloitti työssään 1. maaliskuuta. Tätä ennen hän työskenteli myös Alma Mediaan kuuluvassa Tekniikka & Talous -lehdessä.

– Tero oli erittäin arvostettu kollega Alma Talentissa ja Kauppalehdessä, Kauppalehden vastaava päätoimittaja Arno Ahosniemi kertoo.

– Olemme olleet työyhteisössä tänään hyvin järkyttyneitä tästä tiedosta. Olemme esittäneet hänen omaisilleen lämpimän osanottomme, Ahosniemi sanoo.

Ahosniemi kertoo, että Lehdolla oli suuri intohimo teknologiaan ja journalismiin. Ahosniemen mukaan työ ja työyhteisö olivat Terolle tavattoman tärkeitä ja rakkaita. Hän kertoo, että työn merkitys Terolle oli suuri.

– Se jäi hänestä aina hyvin mieleen, Ahosniemi sanoo.

– Meillekin Tero oli todella tärkeä ihminen.

Ahosniemi nostaa esille, että nykyään puhutaan paljon siitä, mitä on mukaan ottaminen ja inklusiivisuus sekä työelämän tasa-arvo.

– Tero on ollut kävelevä esimerkki siitä, miten hienoa on ollut, että vammaiset voivat olla töissä täysmääräisesti, Ahosniemi kertoo.

Tero kuvasi elämäänsä viime vuonna Journalistin artikkelissa seuraavasti:

– Jos peilaa siihen, kuinka paljon olisin menettänyt, jos olisin koko elämäni sinnitellyt eläkkeellä, elämän laatu ja edellytykset olisivat aika paljon huonommat. Se ajatus on aika hurja. Onneksi perheeni rohkaisi opiskelemaan ja töihin, sieltä ei patisteltu eläkkeelle. Toivottavasti vammaisia ihmisiä nykyään osataan neuvoa paremmin, Lehto sanoi.

Kauppalehti ja Iltalehti kuuluvat Alma Mediaan.